Divlje jagode

**Divlje jagode** je jugoslavenska i bosanskohercegovačka hard rock i heavy metal muzička grupa osnovana 1977. godine u Bihaću. Divlje jagode predstavljaju regionalne pionire heavy metal žanra i jednom od najpopularnijih i najtrajnijih rok muzičkih sastava u Bosni i Hercegovini i bivšoj Jugoslaviji. Imali su mnoge promjene sastava, ostali aktivni u muzičkoj industriji i zadržali popularnost tokom godina. Za 40 godina od svog osnivanja, Divlje jagode objavile su 13 studijskih albuma, veliki broj singl ploča, kompilacijskih albuma i prodali blizu 4 miliona LP ploča i CD-a. Predvođeni gitaristom Seadom Lipovačom, još uvijek sviraju heavy metal muziku iz 1980-ih, po uzoru na australijski hard rok sastav AC/DC, tradiciju koju su započeli na njihovom trećem albumu.

## Historija 
### Počeci 
Iako su Divlje jagode bosanskohercegovački muzički sastav, njihovi počeci vezuju se za Zagreb, gdje je gitarist i idejni vođa Sead Lipovača pohađao fakultet. Uporedo sa studijama bavio se i muzikom, gdje je na zagrebačkoj rok sceni upoznao neke od muzičara sa kojima je imao prve nastupe. Nakon nekoliko prvih rok sastava, godine 1976. iskristalisala se grupa muzičara predvođenih Seadom Lipovačom pod nazivom *Zenit*. U tom sastavu nastupali su na rok festivalima, a snimka s jednog od tih nastupa nalazi se na kompilacijskom albumu "Jugoslavenski pop-rok festival 1974." Nešto kasnije, 1977. promijenili su ime u *Divlje jagode*, a u prvoj postavi bili su: Sead Lipovača (električna gitara), Ante "Toni" Janković (pjevač),  Nihad Jusufhodžić (bas-gitara), Mustafa Ismailovski "Muc" na klavijaturi i Adonis Dokuzović (bubnjevi).

### Prve singl ploče i album "Divlje jagode" 
U jesen 1977. snimaju prvu singl-ploču "Jedina moja / Rock 'n' Roll" ostvarivši veliki uspjeh kod publike i kritičara s baladom "Jedina moja". Ova pjesma je do danas ostala obavezni dio koncertnog repertoara Divljih jagoda. Serijom singl-ploča nastavljaju uspjeh snimivši obradu bosanske sevdalinke "Moj dilbere" i "Patkica". Sve to je bila dobra najava za njihov prvi LP album "Divlje jagode", kojim također postižu dobar komercijalni uspjeh kao i popularnost kod publike sa snimljenom novom verzijom hita "Jedina moja", te baladom "Krivo je more" kao i nizom hard rok pjesama po uzoru na britanske sastave Deep Purple i Black Sabbath. Muziku za većinu pjesama napisao je gitarist Sead Lipovača "Zele", tekstove je uglavnom pisao pjevač Ante "Toni" Janković, dok je produkciju uradio Vladimir Delač. Sve njihove prve tonske snimke objavila je izdavačka kuća Jugoton.
Nakon objavljivanja prvog LP albuma "Divlje jagode" i koncertne turneje koja je uslijedila, ovaj hard rok sastav snimio je još jednu singl-ploću "Nemam ništa protiv / Bit' će bolje na tekstove Marine Tucaković. Slijedi jednogodišnja pauza jer je nekoliko muzičara otišlo na služenje vojnog roka u JNA.
U međuvremenu, klavijaturist Mustafa Ismailovski "Muc" ih napušta i osniva pop grupu Srebrna krila, dok Sead Lipovača komponira muziku za sarajevsku disko grupu Mirzino jato.

### Prva polovina 1980-ih 
Početkom 1981. dolazi do ponovnog okupljanja Divljih jagoda, ali u malo promijenjenoj postavi, s novim basistom Alijom Islamovićem i novim bubnjarem Naskom Budimlićem. Odlaze u Beograd gdje u studiju Druga maca snimaju drugi album "Stakleni hotel" u kome se u potpunosti opredjeljuju za heavy metal zvuk. U međuvremenu, preselili su se u Sarajevo promijenivši diskografsku kuću i sredinom iste godine objavili za Diskoton svoj već navedeni drugi album. Producenti su bili Enco Lesić i Sead Lipovača, a tekstove su pisali Goran Petranović (pjevač grupe Elvis J. Kurtović), Marina Tucaković i Alija Islamović. Posebno se ističu pjesme "Autostop", "Stakleni hotel", te balade "Kako si topla i mila", "Dodirni me, skloni bol" i "Potraži put", koje su se u to vrijeme često mogle čuti na radiju i televiziji.
Shodno odabranom muzičkom žanru, muzičari ovog sastava malo su promijenili način odijevanja, a posebno gitarist Lipovača, koji je po uzoru na Angusa Younga nosio kratke hlačice i svirajući električnu gitaru trčkarao po pozornici. Ubrzo nakon objavljivanja albuma kreću na jugoslavensku turneju, a od velikih koncerata svirali su na beogradskom Hipodromu, gdje zajedno s Bijelim dugmetom ugošćuju sastav Iron Maiden (koji je tada po prvi put dolazio na prostore bivše Jugoslavije), rok festivalu u Bihaću (BROF-u) za postradale u Bosanskoj krajini. 
Nakon odsvirane turneje i nekoliko koncerata tokom 1982. počinju raditi na materijalu za novi album. U međuvremenu, sastav je napustio dotadašnji pjevač Ante Janković u namjeri da se posveti samostalnoj karijeri. Prije nego što je otišao, napisao je pjesmu "Ne želiš kraj", koja će kasnije postati jedna od njihovih najpopularnijih balada. Kritičari su je različito tumačili, dok su je jedni opisivali kao ljubavnu baladu, drugi su govorili kako najavljuje rastanak dva prijatelja (Lipovače i Jankovića). Nakon njegovog odlaska, ulogu pjevača preuzima tadašnji basist Alija Islamović.
 
Nakon veoma uspješne koncertne turneje na kojoj im se nakratko pridružio i Ante Janković, odlaze u Njemačku gdje od 3-23. juna 1982. u Music Paark Studiju nedaleko od Frankfurta na Majni snimaju album "Motori" s kojim će ostvariti najveći uspjeh u karijeri. Početni prodajni tiraž albuma bio je 50.000, ali ubrzo dostiže brojku od 400.000 prodanih primjeraka i dobija etiketu *Najbolji album godine*. Istovremeno, Divlje jagode proglašeni su za najbolji hard-rok i heavy metal muzički sastav na prostorima bivše Jugoslavije. Kao rezultat ovih uspjeha, pojavljuju se u popularnim muzičkim časopisima, kao i najznačajnijem Džuboksu. Na ovom albumu iskristalisali su novi muzički stil po uzoru na AC/DC, a svojim pjevanjem posebno dobro se uklopio Islamović, koji je ujedno pisac tekstova za većinu pjesama od kojih se posebno ističu naslovna "Motori", "Šejla", "Zagrizi rokenrol" i balade "Nasmiješi se", "Ne želiš kraj".
Unatoč dobrim pjesmama, oba već navedena muzička ostvarenja nisu ostvarila jednak uspjeh kao album "Motori". Početkom 1984. odlaze na promotivnu turneju tokom koje Islamović dobija ponudu od Gorana Bregovića da pređe u Bijelo dugme. To uzrokuje nesuglasice među članovima Divljih jagoda, ali situacija se smiruje nakon Islamovićevog odbijanja ponude i ostajanja u sastavu. Dobra vijest za Divlje jagode bio je poziv menadžera kompanije Trans Atlantic Records na potpisivanje predugovora i snimanje albuma u London, koji je uslijedio nakon objavljivanja albuma "Vatra". Veliki uspjeh kod publike ostvarile su pjesme "Zauvijek tvoj" i naslovna "Konji". Tu je i obrada njihove stare pjesme "Divlje jagode" sa ubačenim motivom iz sevdalinke "Prošetala Suljagina Fata", odsviranom na električnoj gitari. Ubrzo zatim, snimljen je studijski album Divljih jagoda "Labude, kad rata ne bude" na kojem se kao pjevač dobro predstavio basist Zlatan Čehić. Kao i na albumu "Konji", prilikom komponiranja novih pjesama, Lipovača se usredsredio više na melodijski i pjevački dio uz mješavinu hard-rok ("Rospija", "Na tvojim usnama"), pop-rok pjesama s pjevljivim refrenima ("Labude, kad rata ne bude", "Ljubav može sve") i tradicionalnih rok balada ("Mojoj ljubavi", "Dali si ikad mene"). U okviru promotivne turneje sviraju koncerte u Hrvatskoj, Njemačkoj, te drugim evropskim gradovima. Nakonn toga, iz sastava odlazi dugogodišnji član Zlatan Čehić, kako bi snimio svoj solo album, a umjesto njega u Divlje jagode dolazi novi basist Sanjin Karić. Sastav nastavlja svirati po evropskim gradovima i priprema muzički materijal za album "Sto vjekova", objavljen dvije godine kasnije.
Nastavljajući seriju uspješnih albuma, tri godine kasnije snimaju "Od neba do neba" na kojem se pojavljuju obrade starijih pjesama "Motori" i "Kap po kap", kao i koncertna verzija "Ne želiš kraj". Posebno se ističu hit pjesma "Marija", "Dobro došla ljubavi" i rok balada "Ne krivi me" sa kvalitetnom pjevačkom interpretacijom veterana Ante "Tonija" Jankovića. Iste godine objavljuju kompilacijski album "Collection" na koji je uvrštena i pjesma "Piramida".

## Članovi grupe 
### Vokali 
*Pero Galić *Gale*– vokal (2000.-2005.),(2006.-2007.)
*Žanil Tataj *Žak* – vokal (1991.-1992.), (1994.-2002.), uživo kao gost(2007.-2008.)
*Ante Janković *Toni* – vokal (1977.-1982.),(2005.), uživo kao gost (2006.-)
*Alen Islamović – vokal, bas-gitara (1980.-1986.)
*Zlatan Ćehić *Ćeha* – bas-gitara, vokal (1984.-1995.),(2006.-)
*Mladen Vojičić Tifa* – vokal (1987.-1988.)
*Emir Cerić *Cera* – vokal (1996.) (kao gost na albumu *Sto Vjekova* 1996.)
*Zlatan Stipišić Gibonni - vokal (1989.-1990.)
*Marko Osmanović - (2008.)-2013.)
*Livio Berak - (2013.)
*Tina Rupčić - (kao gost na albumu *Magic Love* 1992.) - vokal

### Gitaristi 
*Sead Lipovača *Zele* – gitare (1977.-)
*Saša Čabrić – bas-gitara (1977.)
*Dejan Orešković *Klo*– bas-gitara (1997.-2004.), (2006.), uživo (2012.)
*Nihad Jusufhodžić – bas-gitara (1977.-1979.)
*Alen Islamović - bas-gitara (1980.-1984.)
*Sanin Karić – bas-gitara (1995.-1997.),(2005.-2005.)
*Zlatan Ćehić - bas-gitara (1984.-1995.), (2006.-2012.)
*Andraš Išpan - bas-gitara 2012.- 2015.)

### Klavijature 
*Mustafa Ismailovski *Muc* – klavijature (1978.-1980.)
*Vlado Podany – klavijature (1988.)
*Don Airey – klavijature (1987.) (kao gost na albumu *Wild Strawberries* i UK Mini tour)
*Toni Lasan – klavijature (1996.) (kao gost na albumu *Sto vjekova'')
*Mladen Krajnik – klavijature (1977.)
*Samir Šestan – klavijature (1985. uživo),-(1987.)
*Damjan Deurić – klavijature (2011.-)

### Bubnjevi 
*Thomas Balaž – bubnjevi (1997.-2011.)
*Adonis Dokuzović – bubnjevi (1976.-1980.)
*Nasko Budimlić – bubnjevi (1980.-1986., 1989.-1999.), 2011.- 2015.)
*Velibor Čolović Šeki - bubnjevi (1987.)
*Edin Šehović "Šeha" – bubnjevi (1987.-1988.)
*Dragan "Điđi" Jankelić – bubnjevi (1988.-1989.)
*Adrian Borić – bubnjevi (2015.-)

## Singlovi / EP / DVD 
* 1977: "Jedina moja / Rock 'n' Roll"
* 1977: "Moj dilbere / Prijatelj"
* 1978: "Patkica / Kad bi Vi, gospođo"
* 1979: "Nemam ništa protiv / Bit će bolje"
* 1988: "Turski marš / Konji"
* 2003: "Dobro došla, ljubavi / Marija"
* 2006: "Piramida"
* 2011: "Ne, nisam ja"
* 2016: "Evo banke, cigane moj"
* 2018: "Znamo da je kraj"
* 2018: "Zauvijek tvoj"
* 2019: "Zbog tebe, draga" 
* 2019: "Sama si"
* 2022: "Zašto ranije nisi došla?"
* 2022: "Plave noći bez tebe"
* 2022: "Vanila i znoj"
* 2023: "Kreni, kišo"
* 2024: "Ukrala je svjetlost istoka"

## Albumi 
* 1978: *Divlje jagode*
* 1981: *Stakleni hotel*
* 1982: *Motori*
* 1984: *Čarobnjaci*
* 1985: *Vatra*
* 1987: *Wild Strawberries*
* 1988: *Konji*
* 1993: *Zele - Magic Love*
* 1994: *Labude, kad rata ne bude*
* 1997: *Sto vjekova*
* 2003: *Od neba do neba*
* 2013: *Biodinamička ljubav*
* 2020: *Jukebox*
* 2024: *Prati moje stare tragove*

## Kompilacije 
*1986. "Najbolje"
*1993. "Sarajevo, ti i ja"
*1995. "Antologija 1 i 2"
*1997. "The Best Of"
*2003. "The Very Best Of"
*2004. "The Very Best Of - Let na drugi svijet"(+Krivo je more nova verzija-singl)
* 2006: *Collecton-Box Set(12CD)* (+ singl "Piramida")

## Koncertni albumi 
*2016. "Tri Boje Zvuka (Live At RTS Studio 8, 2016.)"
*2023. "Let na drugi svijet (Live in Beograd)"

## Reference 
## Vanjski linkovi 
* Službena stranica

*
Kategorija:Bosanskohercegovačke muzičke grupe
Kategorija:Bosanskohercegovačke rok-grupe
Kategorija:Jugoslavenske rok-grupe
Kategorija:Muzičke grupe iz Bihaća
Kategorija:Muzičke grupe osnovane 1977.